|  |
| --- |
| ***Директни плащания*** |

**1. Напомняме на земеделските стопани, че за кампания 2020 срокът за подаване на документи за реализация на продукцията по Схемите за обвързана подкрепа за плодове и зеленчуци е от 1 до 31 декември 2020 г., вместо от 1 до 31 януари 2021 г., с изключение на Схемата за картофи, лук и чесън, по която документи ще се представят в периода от 1 до 31 януари 2021 г.** Документите за реализация на плодове и зеленчуци следва да бъдат издадени в периода от 1 февруари до 31 декември 2020 г. По Схемата за обвързано подпомагане за зеленчуците картофи, лук и чесън документите за реализация трябва да бъдат издадени в периода от 1 февруари 2020 г. до 31 януари 2021 г. По-рано тази година беше направено изменение на Наредба № 3 от 2015 г. за условията и реда за прилагане на схемите за директни плащания, а промените са отразени в Преходните и заключителни разпоредби. Промяната ще позволи проверките по представените документи и плащането към бенефициентите да бъдат извършени един месец по-рано, предвид необходимостта от планиране и подготовка на мероприятията за новия сезон и във връзка с последиците от епидемията Covid-19. Наредбата е достъпна на електронната страница на Министерство на земеделието, храните и горите, в подсекция Национално законодателство за прилагане на схемите към Директни плащания, част от секция Политики и програми. Информация за изискуемите добиви по отделните култури е публикувана както в наредбата, така и в Наръчника за директни плащания – кампания 2020. Кандидатите по схемите, които са заявили площи със сертифицирано биологично производство и/или площи в преход към биологично земеделие, удостоверяват минимални добиви от тези площи за съответната култура в размер на 50% от изискваните добиви. Наръчникът е достъпен на следния електронен адрес на страницата на Министество на земеделеито, храните и горите: <https://www.mzh.government.bg/bg/politiki-i-programi/programi-za-finansirane/direktni-plashaniya/polezni-nasoki-prezentacii-i-rkovodstva/> .

|  |  |
| --- | --- |
| ***Пазарна подкрепа*** |  |

**2. Въпросник за доставчици относно нелоялни търговски практики (НТП) във веригата за доставки на селскостопански продукти и храни.**   Европейската комисия ще провежда ежегодно проучване, за да оцени ефективността на мерките, които се предприемат от държавите-членки в контекста на Директива (ЕС) 2019/633 на Европейския парламент и на Съвета относно нелоялните търговски практики (НТП) в отношенията между предприятията във веригата за доставки на селскостопански продукти и храни, която беше приета на 17.04.2019 г. Началото на проучването се поставя с изходен въпросник, който има за цел да установи какво е състоянието във веригата за доставки преди да бъдат приложени тези национални мерки. Настоящото проучване от Съвместния изследователски център и Генерална дирекция „Земеделие и развитие на селските райони“ на Европейската комисия се провежда във всички държави-членки и е насочено към доставчици, обхванати от директивата, на различните етапи на веригата за доставки на селскостопански продукти и храни. След приключване на изследването,  резултатите в анонимен вид ще бъдат публикувани на адрес: <https://datam.jrc.ec.europa.eu/datam/mashup/FOODCHAIN_UTP/index.htm>.  Правоприлагащият орган съгласно Директива (ЕС) 2019/633, който ще следи за прилагане разпоредбите на директивата в България, е Комисията за защита на конкуренцията. Въпросникът ще бъде отворен за попълване до 31 януари 2021 г. Връзка към въпросника: <https://ec.europa.eu/eusurvey/runner/UTPs_Baseline_Survey> .

|  |  |
| --- | --- |
| ***Визия за ОСП след 2020 г.*** |  |

**3.**  **На пленарна сесия, проведена на 23 октомври, Европейският парламент гласува в подкрепа на пакета от регламенти, определящи правилата за прилагане на ОСП след 2022 г.** Евродепутатите одобриха Регламент за стратегическите планове с 425 гласа "за" срещу 212 "против" и 51 "въздържал се". Регламентът за общата организация на пазарите беше одобрен с 463 гласа „за“ срещу 133 „против“ и 92 „въздържал се“. Регламентът относно финансирането, управлението и мониторинга на ОСП беше одобрен с 434 гласа "за" срещу 185 "против" и 69 „въздържал се“. ЕП прие бъдещата селскостопанска политика на ЕС да бъде по-гъвкава и устойчива на кризи, така че земеделските стопани да продължат да осигуряват продоволствена сигурност в целия ЕС. Членовете на ЕП одобриха промяна в политиката, която би трябвало по-добре да приспособи селскостопанската политика на ЕС към нуждите на отделните държави-членки. Националните правителства ще изготвят стратегически планове, които Комисията ще одобри. В тях държавите членки ще посочат как възнамеряват да изпълняват целите на ЕС, а Комисията ще проверява тяхното изпълнение. Целите на стратегическите планове ще бъдат в съответствие и с Парижкото споразумение за климата. Относно задължителните изисквания за практики с благоприятно влияние върху климата и околната среда, т. е. предварителните условия, които всеки земеделски стопанин трябва да изпълнява, за да получава директна подкрепа, евродепутатите настояват поне 30% от пакета за директни плащания да бъде насочен към еко-схеми, които биха били доброволни за земеделските стопани, но биха могли да увеличат техните доходи. Най-малко 35% от бюджета за развитие на селските райони следва да бъде предназначен за мерки, свързани с околната среда и климата. Евродепутатите настояват във всяка държава - членка да бъдат създадени консултантски услуги в областта на земеделието, както и най-малко 30% от финансирането им от ЕС да се използва за подпомагане на земеделските производители да се борят с изменението на климата, за устойчиво управление на природните ресурси и защитата на биологичното разнообразие. Евродепутатите приканват държавите-членки да насърчават фермерите да използват най-малко 10% от земите си за поддържане на ландшафтни елементи, които са от полза за биологичното разнообразие, като жив плет, непродуктивни дървета и езера. Намаляване на плащанията към по-големи ферми, подпомагане на малки и млади фермери също е част от реформираната ОСП. Депутатите гласуваха за прогресивно намаляване на годишните директни плащания на земеделските производители над 60 000 евро и ограничаването им до 100 000 евро. На фермерите може да бъде позволено да приспаднат 50% от заплатите, свързани със селското стопанство от общата сума преди намаляването. Най-малко 60% от средствата за директни плащания ще трябва да бъдат разпределени за финансиране на основното подпомагане на доходите за устойчивост, преразпределителното плащане, обвързаната подкрепа и интервенциите в други сектори. Поне 6% от бюджета за директни плащания се запазва за преразпределително плащане. Евродепутатите гласуваха в подкрепа на максимално ниво от 10% + 2% (за протеинови култури) за доброволната обвързана подкрепа, като списъкът на допустимите сектори остава непроменен. Държавите от ЕС биха могли да използват поне 4% от бюджетите си за директни плащания за подпомагане на доходите на млади фермери. Допълнителна подкрепа може да бъде предоставена от финансирането за развитие на селските райони, където инвестициите на младите фермери могат да бъдат приоритетни. Парламентът подчертава, че субсидиите от ЕС трябва да бъдат запазени само за тези, които се занимават поне с минимално ниво на селскостопанска дейност. Експлоатиращите летища, железопътни услуги, водопроводи, услуги за недвижими имоти, постоянни спортни и развлекателни площадки, трябва автоматично да бъдат изключени. През следващите седмици на ноември предстоят преговори на ЕП със Съвета на ЕС и ЕК. Финалният текст на Регламента ще се договори след триалози като споразумение между съзаконодателите.

**4. Триалозите за ОСП са поставени под въпрос, тъй като мерките срещу COVID-19 затрудняват провеждането на физически срещи.** Европейският парламент (ЕП) предложи на 10 ноември да се проведе „супер триалог“ относно законодателния пакет за реформа на ОСП след 2020 г., като се комбинират преговорните екипи по трите отделни регламента. Норберт Линс (ЕНП), председател на Комисията по селско стопанство и развитие на селските райони към ЕП (COMAGRI), предложи стартиране на тази „мега“ среща на 10 ноември (датата беше отбелязана преди това за провеждане на дистанционно заседание на COMAGRI), като координаторите от отделните политически партии в ЕП приеха идеята. Този „супер триалог“ се очаква да бъде необичайна среща за започване на преговори относно законодателния пакет за реформа на ОСП след 2020 г., с очакване за провеждане на допълнителни тристранни срещи през следващата седмица, с осигурено присъствие от само един участник в преговорния екип, който да покрива един от регламентите. В контекста на тези предложения, все още се очаква потвърждение от германското председателство (които поставят под въпрос провеждането на физически срещи) и дали ще има възможност това да стане чрез дистанционна форма. Германското председателство вече призова за приемане на предпазлив подход, тъй като регистрираните положителни случаи с COVID-19 продължават да се увеличават, особено в гр. Брюксел (значително засегнат от т.нар. „втора вълна“ на случаи, започнала в края на септември). Съгласно бележка на говорителят на германското председателство (разпространена през миналата седмица) се подчертава, че „случаите на засегнати от COVID-19 в Брюксел са сред най-високите установени нива в Европа“. Поради тази причина трябва „да се полагат още повече внимание и грижи при организиране на физически срещи в Брюксел“, подчертава говорителят. Германското председателство вече реши, че „физическите срещи на експертно ниво ще бъдат намалени до необходимия абсолютен минимум“, като в същото време „провеждането на дистанционни заседания ще бъде ограничено до приоритетните теми, като се вземат предвид също наличните пространствени, лични и технически ресурси на Генералния секретариат на Съвета и председателството. Съгласно официални лица от институциите „единствено срещи от съществено значение, необходими за функционирането на ЕС или за координиране на действия в отговор на ситуацията с COVID-19 ще продължат да се провеждат присъствено и само при условие, че всички мерки за социална дистанция и дезинфекция се спазват стриктно, докато пандемичната ситуация в Брюксел налага това“. Германското председателство счита за приоритетни текущите преговори относно дългосрочния бюджетен план на ЕС и планът за възстановяване, тъй като „на практика не е възможно да се постигне споразумение между държавите членки и ЕП без провеждане на физически срещи и преговори“. Позицията на германското председателство (подкрепена през миналата седмица също от посланиците в ЕС) е, че общата цел на всички трябва да остане „успешно постигане на споразумение възможно най-скоро, като се покаже способността на ЕС да действа успешно в тази ситуация“. Предстоящият Съвет по селско стопанство и рибарство, предвиден за 16-17 ноември, ще се върне отново към провеждане на дистанционни заседания.